**УВОД**

Целта на учебника „Директен маректинг“, предназначен за студенти в дистанционна форма на обучение, е да предостави знания за основните концепции на директния маркетинг – един различен от традиционния маркетинг подход за привличане и задържане на потребителите – с помощта на директно взаимоотношение с тях.

Формите на директния маркетинг са навсякъде около нас: виждаме ги когато сутрин включим телевизора и преглеждаме пресата; когато през деня получаваме безброй имейли и телефонни обаждания; както и когато проверяваме пощенската си кутия вечер след работа.

В нашата страна практиката на директния маркетинг, подобно на тази в останалите области на науката за управление на търсенето, вече набра значителна скорост. Това поражда нужда от компетенти специалисти - професионалсти, които познават концепциите на директния маркетинг и умеят творчески да ги прилагат в различни отрасли, фирми и ситуации. Преподаването на тази сравнително нова за България наука и учебна дисциплина си поставя за цел да подпомогне изграждането на необходимите на практиката специалисти. Задачата на настоящия учебник е да допринесе за подобряване на разбирането и възможностите за прилагане на концепциите на директния маркетинг.

Учебникът е структуриран в десет глави. В първата са представени дефинициите за директен маркетинг и са изведени неговите предимства пред традиционния маркетингов подход. Във втора, трета и четвърта глави са дискутирани концепции, които са специфични за директния маркетинг и очертават особеностите му като подход към потребителите: връзката му с маркетинговите цели и стратегия; конструирането и използването на базите данни; разработването на предложение към потенциалния клиент. Пета, шеста, седма и осма глави са посветени на начините за достигане до потребителя – печатните издания, електронните средства за информация, телефонът и интернет като медии на директния маркетинг. Последните две глави – девета и десета – запознават с два важни творчески аспекта на директния маркетинг - създаването на пакет за директна поща и каре за печатна медия.

Вярваме, че представен по този начин, учебният материал ще бъде възприет и усвоен по-лесно.